બિનનિવાસી ભારતીયો ડૉલર અને દિરહામમાં કમાણી કરતા હોય અને આ કમાણી રૂપિયામાં ફેરવવામાં આવે તો એ અનેકગણી વધી જાય છે જેને કારણે તેઓ બહુ ઊંચી કિંમત ધરાવતી પ્રૉપર્ટીમાં સહેલાઈથી રોકાણ કરી શકે છે. વળી અમેરિકામાં રહેતા બિનનિવાસી ભારતીયોનું ક્રેડિટ રેટિંગ સારું હોય તો તેમને ઓછા વ્યાજવાળી લોનનો પણ વિકલ્પ મળી રહે છે જેનો ઉપયોગ તેઓ રિયલ એસ્ટેટમાં રોકાણ કરવા માટે કરે છે. દુબઈમાં રહેતા ભારતીયો માટે ભારતમાં પ્રૉપર્ટીમાં રોકાણ એક જાતના સુરક્ષાચક્રની ગરજ સારે છે, કારણ કે તેઓ ત્યાં પોતાની સિટિઝનશિપ નથી બદલી શકતા અને સ્વદેશ પાછા ફરવાનો વિકલ્પ હંમેશાં ખુલ્લો જ રહે છે.